Gospa mag. Tatjana Bobnar

generalna direktorica Policije

Številka: 0602-27/2019/1 (141-02)

Datum:

Na podlagi 23. člena Zakona o državni upravi (Uradni list RS, št. 113/05 – UPB, 89/07 – odl. US, 126/07 – ZUP-E, 48/09, 8/10 – ZUP-G, 21/12, 47/13, 12/14, 90/14 in 51/16) in četrtega odstavka 4. člena Zakona o organiziranosti in delu v policiji (Uradni list RS, št. 15/13, 11/14, 86/15, 77/16, 77/17 in 36/19 – ZODPol) izdajam

**USMERITVE IN OBVEZNA NAVODILA**

**za pripravo načrta dela policije v letu 2020**

Usmeritve in obvezna navodila za pripravo načrta dela policije v letu 2020 temeljijo na ugotovitvah o delovanju policije na podlagi njenega poročanja ministrstvu, na ugotovitvah nadzorov in pritožbenih postopkov zoper delo policistov, razgovorih z vodstvi policijskih uprav ter nekaterih organizacijskih enot Generalne policijske uprave, razgovoru s predstavniki Varuha človekovih pravic Republike Slovenije (RS), spremljanju sodne prakse in udejanjanju prednostnih nalog, ki izhajajo iz Temeljnih usmeritev za pripravo srednjeročnega načrta razvoja in dela policije v obdobju 2018–2022[[1]](#footnote-1) ter iz drugih strateških dokumentov Državnega zbora RS, Vlade RS in Ministrstva za notranje zadeve RS (v nadaljnjem besedilu: MNZ).

**I.**

**URESNIČEVANJE STRATEŠKIH CILJEV**

1. **Preprečevanje, odkrivanje in preiskovanje kaznivih dejanj**
   1. Policija naj nadaljuje z aktivnostmi za implementacijo določb Zakona o spremembah in dopolnitvah Zakona o kazenskem postopku (ZKP-N),[[2]](#footnote-2) zlasti glede pravic, podpore in zaščite žrtev kaznivih dejanj.
   2. Nadaljuje naj z integracijo evidenc EUROPOL v Informacijsko telekomunikacijski sistem policije in prične z aktivnostmi za nadgradnjo izmenjave podatkov z organizacijo INTERPOL.
   3. Za učinkovito preprečevanje, odkrivanje in preiskovanje, zlasti hudih in organiziranih oblik kriminalitete, mora policija okrepiti kriminalistično pridobivanje in vrednotenje informacij na vseh organizacijskih nivojih.
   4. Policija naj še naprej aktivno sodeluje v dejavnostih znotraj političnega cikla Evropske unije (EU Policy Cycle), ki določa skupne prioritete za uspešen boj proti hujšim in organiziranim oblikam kriminalitete v obdobju 2018–2021.
   5. Ohranja naj partnersko vlogo na operativnem in strateškem področju znotraj evropskega policijskega sodelovanja na Zahodnem Balkanu kot enotnem varnostnem prostoru.
2. **Vzdrževanje javnega reda**
   1. Policija se mora hitro in učinkovito odzivati na potencialno ogrožanje javnega reda in miru, ki bi lahko bilo posledica delovanja posameznih deviantnih skupin ali povečanega migracijskega pritiska, s poudarkom na zakoniti in strokovni izvedbi policijskih pooblastil.
3. **Zagotavljanje varnosti v cestnem prometu**
   1. Policija naj prioritetno nadaljuje z izvajanjem nalog iz osnutka Obdobnega načrta za zagotavljanje varnosti cestnega prometa v letih 2019 in 2020,[[3]](#footnote-3) s poudarkom na ugotavljanju hujših prekrškov zoper varnost cestnega prometa.
   2. V sodelovanju s pristojnimi deležniki naj nadaljuje aktivnosti za vzpostavitev mobilnih tehničnih pregledov.
   3. Policija mora, zlasti na avtocestnem križu, zagotavljati vidnost z uniformiranimi policisti in uporabo belo-rumenih-modrih službenih vozil v skladu z Resolucijo o nacionalnem programu varnosti cestnega prometa za obdobje od 2013 do 2022,[[4]](#footnote-4) Temeljnimi usmeritvami za izdelavo srednjeročnega načrta razvoja in dela policije za obdobje 2018–2022[[5]](#footnote-5) ter letnimi usmeritvami in obveznimi navodili.[[6]](#footnote-6)
4. **Vzdrževanje varnosti državne in zunanje schengenske meje ter preprečevanje nezakonitih migracij** 
   1. Policija je dolžna še naprej zagotavljati zakonitost in strokovnost postopkov obravnave ilegalnih migracij.
   2. Za preprečevanje ilegalnih migracij mora še naprej zagotoviti učinkovito varovanje državne meje. Ob tem je potrebno delo organizirati na način, da se spoštuje delovnopravna zakonodaja.
   3. Policija naj še naprej načrtuje ukrepe ob uvajanju novih funkcionalnosti pri varovanju državne meje v skladu s posameznimi evropskimi uredbami (EES,[[7]](#footnote-7) ESTA[[8]](#footnote-8) itd.).
5. **Vzpostavitev soodgovornosti za zagotavljanje varnosti v lokalnih skupnostih**
   1. Policija naj prouči možnosti uporabe tehničnih sredstev za obvladovanje varnostnih tveganj, kjer je ugotovljen tudi interes lokalne skupnosti, ali trenutnih varnostnih razmer na določenem območju ob posameznih varnostnih dogodkih. Morebitni predlog za spremembo zakonodaje mora vsebovati tudi postopke obdelave zajetih osebnih podatkov.
6. **Vodenje in upravljanje policije, ki omogočata učinkovito organizacijo dela**
   1. Policija mora nadaljevati z izvajanjem aktivnosti za predsedovanje Slovenije Svetu EU v drugi polovici leta 2021.
   2. Policija naj za okrepitev policijskega dela v skupnosti in preventivnega dela, zlasti tistega, ki je povezano s situacijsko preventivo kriminalistične in uniformirane policije, prouči obstoječe stanje, vključno z Aktom o notranji organizaciji, sistemizaciji, delovnih mestih in nazivih v policiji ter pripravi rešitve.
   3. Za učinkovitejše in bolj fleksibilno razporejanje kadrov naj policija v sodelovanju s pristojnimi službami MNZ prouči možnost spremembe delovnopravne zakonodaje, vključno z morebitno spremembo mesta zaposlitve policista.
   4. Policija naj nadaljuje s popolnjevanjem pomožne policije, pomožne policiste pa vključuje v opravljanje policijskih nalog, pri katerih lahko učinkovito nadomestijo policiste.
   5. V skladu z načrtom dinamike pridobitve višje strokovne izobrazbe do konca leta 2023 na podlagi 110. člena ZODPol je treba, v okviru kadrovskih in prostorsko-tehničnih zmožnosti Policijske akademije, poskrbeti za čim večjo realizacijo načrtovanih aktivnosti v letu 2020.
   6. V proces usposabljanja in izobraževanja je potrebno vključiti ugotovitve nadzorov in s tem preko prenosa dodatnih znanj zagotoviti odpravljanje ugotovljenih nepravilnosti.
   7. Izvede naj usposabljanje policistov, ki bodo uporabljali električni paralizator, pri čemer naj zagotovi celovito spremljanje zakonitosti in strokovnosti uporabe, v skladu s prvim odstavkom 133. člena Zakona o nalogah in pooblastilih policije. V naslednjem letu naj izda priročnik za njegovo uporabo.
   8. Za zagotavljane obdobnega preverjanja strokovnega znanja policistov naj v prihodnjem letu izvede preverjanje znanja s področja policijskih pooblastil v obliki e-učilnice, hkrati pa nadaljuje z aktivnostmi za zagotavljanje ustrezne ravni strokovne usposobljenosti policistov.
   9. Policija naj nadaljuje z aktivnosti za vzpostavitev kariernega sistema.
   10. Za večjo učinkovitosti in operativnost pri opravljanju policijskih nalog ter zagotavljanje nujnega okvira svojega delovanja naj policija pripravi predloge sistemskih in operativnih sprememb priprave in izvrševanja javnega naročanja. Hkrati naj pripravi predlog spremembe izvajanja nalog iz druge alineje prvega odstavka in drugega odstavka 3. člena ZODPol.[[9]](#footnote-9)
   11. Tudi v primerih nujnosti, naj se več pozornosti nameni bolj natančni in bolj enotni specifikaciji predmeta javnega naročila, analizi trga in izračunu ocenjene vrednosti naročila. Pri izvajanju javnih naročil, naj se dosledno upoštevajo določila ZJN-3 in ZJNPOV.
7. **Krepitev ugleda policije**
   1. Nadaljuje naj s promocijo poklica policist in aktivnostmi, s katerimi bo zvišala odzivnost kandidatov na javnih razpisih za zaposlitev v policiji na delovnih mestih policist in policist - nadzornik državne meje. Širiti je treba vse možne oblike promocije, ob tem pa poudariti različne možnosti kariernih poti (npr. kasnejšega opravljanja dela v evropskih in mednarodnih službah, kot so Frontex, Europol, Interpol itd.).
   2. Zaradi zmanjševanja in preprečevanja deviantnih ravnanj uslužbencev policije je treba proučiti obstoječo ureditev, vključno z dopustnim dodatnim delom v prostem času. Ugotoviti je treba najpogostejša odstopanja in načrtovati sistemske rešitve, vključno s spremembo predpisov na tem področju.
   3. S ciljem učinkovitega izvajanja policijskih nalog in zmanjšanju interesa policistov za opravljanje številnih različnih del, ki jih dandanes opravljajo v prostem času, naj policija prouči in uveljavi priporočila skupine GRECO iz ocenjevanja v letu 2017. Ob tem naj pripravi primerjalni pregled ureditve oziroma praks sosednjih policij oziroma članic EU.
   4. Nadaljevati mora z usposabljanjem policistov na področju poznavanja osnovnih policijskih pooblastil in ukrepi za odpravo v nadzornih ter pritožbenih postopkih ugotovljenih pomanjkljivosti in nepravilnosti. Za izvedbo posameznih tem v programih izobraževanja, izpopolnjevanja in usposabljanja naj skuša vključiti tudi predstavnike notranjih in zunanjih nadzornih mehanizmov.
   5. Do konca prvega trimesečja je policija dolžna proučiti in na podlagi ugotovitev izdati priporočila policistom o možnih tveganjih z objavljanjem vsebin na socialnih omrežij v povezavi z opravljanjem policijskih nalog.
   6. Prouči naj se obstoječe in dodatne zahteve po psihološki pomoči in če bo potrebno na podlagi ugotovitev oblikuje sistemske rešitve za zagotavljanje obdobne preventivne psihološke pomoči policistom.

**II.**

Policija mora pri pripravi načrta dela za leto 2020 opredeliti kazalnike za uresničitev nalog. Pri določitvi ciljev in kazalnikov naj upošteva merila njihove merljivosti, primerljivosti in preverljivosti ter objektivne možnosti njihovega uresničevanja.

**III.**

Policija pošlje letni načrt dela v potrditev ministru za notranje zadeve do 30. novembra 2019.

**IV.**

Te usmeritve in obvezna navodila začnejo veljati naslednji dan po vročitvi.

Boštjan Poklukar

minister

1. Dokument MNZ RS, št. 007-185/2017/1 (141-02), 23. 5. 2017. [↑](#footnote-ref-1)
2. Zakon o spremembah in dopolnitvah Zakona o kazenskem postopku (Uradni list RS, št. 22/19). [↑](#footnote-ref-2)
3. Ob izdaji teh usmeritev je še v fazi medresorskega usklajevanja. Nosilec priprave dokumenta je Javna agencija RS za varnost prometa. [↑](#footnote-ref-3)
4. Resolucija o nacionalnem programu varnosti cestnega prometa za obdobje od 2013 do 2022 (Uradni list RS, št. 39/13),odsek 8.5: »… *Poudarek bo na večji vidnosti nadzornikov in večjemu pričakovanju udeležencev v cestnem prometu, da bodo kontrolirani, če se ne bodo ravnali po predpisih. Nadzor ne bo usmerjen samo v promet, ampak bolj globalno (promet, kriminal, tujska problematika)* …«. [↑](#footnote-ref-4)
5. Temeljne usmeritve za izdelavo srednjeročnega načrta razvoja in dela policije za obdobje 2018–2022 (dokument MNZ, št. 007-185/2017/1 (141-02), 23. 5. 2017), poglavje 6, peta alineja petega odstavka: *»*

   *- povečati vidnost policije na vseh področjih dela (razen kriminalistične policije), zlasti pa zmanjšati število oblik dela v civilnih oblačilih in civilnih vozilih v posameznih specializiranih enotah na državni in regionalni ravni (npr. SENP, SENDM, PPIU);*«. [↑](#footnote-ref-5)
6. Usmeritve in obvezna navodila za pripravo načrta dela policije v letu 2018 (dokument MNZ, št.   
   0602-24/2017/9 (141-02), 29. 7. 2017), točka 6.2: »*Za povečanje lastne vidnosti zahtevam, da do konca tretjega trimesečja 2018 izdela merila za delo policistov v civilnih oblačilih in civilnih vozilih v Specializirani enoti za nadzor prometa, Specializirani enoti za nadzor državne meje ter na policijskih postajah za izravnalne ukrepe. Merila morajo slediti cilju, da bodo policisti omenjenih enot večino nalog izvajali v uniformi in pri tem večinoma uporabljali belo-rumeno-modra vozila.*« [↑](#footnote-ref-6)
7. Enter/exit system - predvideno je evidentiranje vseh vstopov in izstopov državljanov tretjih držav na zunanji meji. [↑](#footnote-ref-7)
8. Electronic System for Travel Authorization – predviden je sistem predhodne registracije. [↑](#footnote-ref-8)
9. Ministrstvo v razmerju do policije med drugim izvaja strokovne naloge na področju upravljanja kadrovskih, finančno-računovodskih in logistično-podpornih virov za policijo. Minister predpiše način izvajanja teh nalog ministrstva. [↑](#footnote-ref-9)